
Dramaturgia de idei a captat în ultima vreme un număr impresionant de susţi- 
nători. Este adevărat că, în ceea ce privește conţinutul exact al acestei formule, găsim 
deocamdată o varietate excesivă a opiniilor. Unii au văzut un conflict de idei chiar și în 
intriga sentimentală a unei piese ca Doi într-un balansoar. În acest caz, s-a confundat 
probabil ţinuta literară a dialogului, ca şi croiala elegantă a dialecticii afective, cu ele- 
vaţia dezbaterii de idei. Pe acest drum, puţin mai lipsea să capete certificat de intrare 
în sfera pieselor de idei o farsă amabilă și necesară ca Fii cuminte, Cristofor! Nu este 
locul să discutăm îndelung asupra termenilor şi speciilor literaturii. Considerăm că 
drama de idei, începînd cu obiîrşia sa ibseniană, se constituie în compoziţii dramatice create 
anume pentru dezbaterea temelor majore ale existenţei, derivate din relaţia om-istorie. 
Raportul explicit dintre microcosmosul convenţional al acţiunii şi macrocosmosul ideilor 
capitale devine esenţial în asemenea piese. În ceea ce priveşte mijloacele de construire 
literară a dramei de idei, aci trebuie să înlăturăm, de la bun început, restricţiile şi 
canoanele absolutizante. 

Am citit recent într-un articol interesant, semnat de un tînăr şi talentat critici, 
cîteva fraze care mi-au atras atenţia. Reproşind dramaturgiei noastre actuale că nu este 
îndeajuns de cerebrală și profundă, criticul realiza, pentru uzul demonstraţiei, o bizară 
opoziţie între Camil Petrescu şi Mihail Sebastian. Ultimul ar fi, astfel, autorul unor 
comedii în mod vinovat lirice. Frumoasa inteligenţă şi adînca neliniște ideatică ale lui 


1 E. Simion, „Faza monumentalului“, „Gazeta literară“, XII, nr. 16. 

Sebastian ar fi zămislit un „teatru de replică spumoasă... dar fără ecouri adinci şi de 
durată în cultură“. Nu este, desigur, necesar să organizăm apărarea scrierilor dramatice 
ale lui Mihail Sebastian, scrieri reprezentînd o modalitate remarcabilă de tratare tocmai 
a „dramelor individului“ şi tocmai prin „angajarea spiritului“. În această privinţă, am 
putea să trimitem la chiar cuvintele lui Camil Petrescu, care credea că opera autorului 
Ultimei ore : „e dintre cele menite să înfrunte timpul, singură, prin propria ei substanță“ 1. 
Altceva mi se pare însă important. Pe de o parte, îngrădirea artificială a dramei „de 
cultură“ la creaţiile de o linie sobră și de o intelectualitate declarată. Pe de altă parte, 
chestiunea extrem de serioasă a raporturilor dintre poezie și idee în teatru, cu toate 
implicaţiile ce decurg de aici. 

În ceea ce priveşte identificarea dramei de o înaltă spiritualitate cu aparenţa 
austeră a dialogului şi mişcării, trebuie să ne exprimăm toate rezervele. Avem aci de-a 
face cu o reluare a neîncrederii literatului absolut în potenţialul artistic-literar al mij- 
loacelor de expresie prin excelență teatrale. Replica vie, lovitura spectaculară, ingenio- 
zitatea conducerii acţiunii sînt elemente care nu condiţionează, dar nici nu exclud 
elaborarea unei piese cu un covirşitor program de idei. Fireşte, există şi o teatralitate 
interioară care fierbe în miezul unor fraze „anticalofile“ şi care își permite să îmbrace 
aspectul unei extreme lucidităţi, nealterate de infiltraţii sentimentale. O asemenea cale 
aparţine unor anume temperamente artistice, dar nu elimină din competiţia marii arte 
scrierile în care gîndirea erupe, proiectînd în afară jerbe de lumină incandescente. 
Există, desigur, o categorie minoră a dramaturgiei care dă „replicii spumoase“ o valabi- 
litate în sine, desprinsă de procesul ideilor, sau asezonată grăbit cu datele unui conflict 
palid şi mărunţel. În acest caz însă, nu abandonarea dialogului nud şi nici acceptarea 
fiorului liric au produs dezastrul prăbușirii în derizoriu. Pe un fond problematic ardent, 
menţinut la tensiunea dezbaterii de esențe, pot înflori metafore strălucitoare, după cum 
se pot închega discuţii de o severă liniaritate. O recrudescenţă a prejudecăţii mai vechi, 
care opunea „teatrul-literatură“ oricărei forme de „teatru-teatru“, poate fi desluşită 
şi în acest exagerat recul în faţa culorilor vii, ca şi cum distincţia cugetului este rezer- 
vată cenușiului mai mult sau mai puţin dens. Este instructiv să comparăm, după trei 
decenii, aprecierile și rezervele exprimate în istoria sa literară de Albert Thibaudet, 
în numele unor infinite rezerve faţă de natura neliterară a „teatrului-teatru“. Vom 
constata zîmbind că Lenormand, singurul autor pe care criticul francez îl cita, în linia 
generaţiei de după 1914, pentru „transportul ideilor pe scenă“, este iremediabil perimat 
şi ne apare la lectură, în ciuda aerului său grav, de o îngrijorătoare facilitate. În același 
timp, Thibaudet nu credea necesar să-l înregistreze (în 1936!) pe Giraudoux la capitolul 
teatrului, adică tocmai acolo unde a înscris, peste nivelul romanelor sale, una din prin- 
cipalele traiectorii ale dramaturgiei de idei contemporane. 

Un alt exemplu, nu mai puţin semnificativ. Pirandello a provocat în anii de 
după 1920, tocmai din cauza arhitectonicii inedite a pieselor sale, o reacţie negativă în 
rîndul consumatorilor de literatură substanţială. Spectaculozitatea creaţiilor pirandelliene, 
cultivarea replicii paradoxale și un anume verbiaj scînteietor au trezit suspiciunile unor 
susținători ai compozițiilor dramatice stilizate. Camil Petrescu și Mihail Sebastian, la 
unison şi de această dată ca în atitea rînduri, au privit cu circumspecţie „șaradele* 
pirandelliene. După un număr apreciabil de ani, piesele scriitorului italian cunosc însă 
în întreaga lume o nouă tinereţe, revelindu-şi, dincolo de artificiile exterioare (dar nu 
împotriva acestora), o extrem de serioasă încărcătură filozofică. 

În fond, refuzind unor drame „savuroase“ titlurile de nobleţe ale artei de idei, s-a 
plecat mereu de la neîncrederea stirnită de aparențele barocului. Arabescurile şi înflo- 
riturile de la suprafaţă covîrșesc adeseori bunele intenţii ale unor autori cu respiraţia 
scurtă. În același timp, cuvîntul colorat poate exprima adevăruri de prim ordin, iar 
jocul simbolurilor adînci beneficiază adesea de un pitoresc adecvat conturului marilor 
idei. Pentru a relua exemplul de la care am plecat, opoziţia dintre teatrul de idei şi 
dramoleta amabilă o determină nu mijloacele de expresie mai mult sau mai puţin 
rezervate, ci eșafodajul conflictului, situaţia-limită a confruntării poziţiilor, adîncimea 
meditativă şi forţa de nuanţare a duelului ideologic. Lui Camil Petrescu i l-am putea 


1 „Revista Fundațiilor", XIV, 5, mai 1947. 

opune așadar pe A. de Herz (care are și astăzi imitatori), în vreme ce Jocului ielelor 
i-am putea contrapune — de pildă — pe fratele său mai costeliv Mitică Popescu. 

Susţinînd dreptul firesc al dramei de idei la o deplină varietate a expresiei, nu 
ne gîndim nici un moment să justificăm abundența pieselor minore, care au cîştigat un 
spaţiu îngrijorător în ansamblul dramaturgiei noastre originale. Acceptind „focul bengal“ 
cu care jonglează Al. Mirodan într-o comedie saturată de idei ca Șeful sectorului suflete, 
nu putem decît să trecem cu un surîs obosit O felie de lună în matricola aglomerată a 
vodevilului cu minime pretenţii. Nu este vorba aci despre o diferenţă de tensiune între 
două creaţii comparabile, ci de o distanță apreciabilă între categorii dramatice distincte. 
Acelaşi lucru se întîmplă şi cînd punem alături două drame destinate deliberat dez- 
baterii filozofice, dar care, lucrînd cu unităţi artistice diferite, se despart şi se înde- 
părtează în direcţii opuse. Moartea unui artist de Horia Lovinescu se ridică la treapta 
dramaturgiei de idei, în vreme ce procesul din Este vinovată Corina? de Laurenţiu 
Fulga o coteşte pe uliţa melodramelor cu teză. 

Cum rămîne însă cu imixtiunea liricului în dramaturgia majoră şi la ce anume 
consecințe poate conduce o predilecție reală a autorului dramatic spre meditaţia poetică ? 
În acest punct al discuţiei trebuie să convenim că poezia, în formele ei cele mai acuzate, 
este inerentă tehnicii simbolurilor artistice. Simbolistica este, la rîndul său, familiară 
dramaturgului-gînditor, participînd activ și sugestiv la confruntarea dramatică a con- 
ceptelor. Ibsen însuși a in t în dramele sale cerebrale surse de lirism abundent, sen- 
sibile în creaţii de maturitătejca Femeia mării, sau Rosmersholm. La noi, Lucian Blaga 
a dat o înaltă expresie poetică dramei de idei, în piesele sale fundamentale: Zamolxis, 
Tulburarea apelor, Avram lancu, Anton Pann. Faptul că un scriitor de prim ordin, 
cum a fost Camil Petrescu, şi-a interzis în dramaturgie elanul liric duce la o anumită 
modalitate de tratare a conflictelor capitale, dar nu la singura posibilă. Dezacordul 
dintre individ și societate, fi cu o superbă forţă dramatică în Suflete tari, sau Danton, 
a cunoscut o comparabilă a vi într-o dramă patetică, străbătută de un persistent suflu 
romantic, ca Anton Pann. Chestiunea care se pune este a autenticităţii liricului în drama 
de idei, condiţia fiind, și în teatru, aceea a poeziei de meditaţie, în genere. Este obliga- 
torie, astfel, o corespondenţă adîncă şi neîntreruptă între ciocnirea patetică a cugetelor 
şi accentul liric al dialogului. În unele dintre dramele mai vechi ale lui Mihail Davidoglu 
asistam la o desprindere nefirească a replicii lirizate de tonalitatea pedestră a acţiunii. 
Împănarea dramei cu metafore disparate şi, în general, poetizarea artificială a limbajului 
sînt, desigur, inacceptabile. Înţeleg că pe autorul articolului din „Gazeta literară“ l-a 
supărat numărul mare de piese care-şi încălzesc zestrea săracă de idei prin solicitarea 
micului sentiment. Nimeni nu va contesta însă calea liberă a lirismului intens în dramele 
spiritului uman. În ceea ce priveşte fiorul romantic, el poate să aparțină comuniunii 
neobişnuite cu viitorul, element nou, propriu universului moral socialist. Cind pătrunde 
însă în scenă declamaţia retorică, aşezată sub un dezolant clar de lună, romantizarea 
devine ridicolă și ideea sucombă prin inaniţie spirituală. 


V. Mîndra 


WWW .cimec.ro 


